**Ulkoministeriö**  Muistio

 Alivaltiosihteeri Pekka Puustinen 16.6.2022

**Tasavallan presidentin asetus Suomen ulkomaanedustustojen sijaintipaikoista ja konsulipalveluiden järjestämisestä ulkoasiainhallinnossa annetun tasavallan presidentin asetuksen 1 ja 4 §:n ja liitteen muuttamisesta**

**1. Asian tausta**

Hallitusohjelman kirjauksen mukaisesti ulkoministeriö jatkaa edustustoverkon laajentamista ja vahvistamista. Eduskunta on vuoden 2022 talousarviossa osoittanut varat, yhteensä 6,6 miljoonaa euroa, edustustoverkon laajentamiseen. Tästä kertaluonteisia edustustojen perustamiseen liittyviä menoja on 4,6 miljoonaa euroa. Eduskunnan päätös mahdollistaa kahden uuden edustuston avaamisen.

Konsulipalveluiden antamiseen sovelletaan yleislakina konsulipalvelulakia (498/1998). Konsulipalvelulain (970/2014) 9 §:n mukaan konsulipalvelulain ja muun lainsäädännön mukaisia konsulipalveluita antavat suurlähetystöt, lähetystöt, pääkonsulaatit, konsulaatit, varakonsulaatit ja konsulitoimipaikat.

Konsulipalvelulain (970/2014) 9 §:n 1 momentti sisältää valtuuttavan säännöksen siitä, että tasavallan presidentin asetuksella voidaan säätää, että jonkin edustuston konsulipalvelut tai osan niistä antaa toinen edustusto kuin se, joka muutoin olisi toimivaltainen palvelun antamaan.

Palvelut hädänalaisessa asemassa oleville sekä muut vastaavat konsulipalvelut antaa kuitenkin se edustusto, jota kulloinkin kyseessä olevan tilanteen vakavuus ja kiireellisyys edellyttää.

**2. Ehdotuksen pääasiallinen sisältö**

Asetusehdotuksessa esitetään Suomen suurlähetystön perustamista Islamabadiin Pakistaniin. Lisäksi ehdotetaan Suomen pääkonsulaatin perustamista Mumbaihin Intiaan. Suomen suurlähetystö Islamabadissa sekä Suomen pääkonsulaatti Mumbaissa aloittaisivat toimintansa 1.9.2022 lukien. Asetuksen 1 §:ään ja 4 §:ään sekä liitteeseen lisättäisiin perustettava suurlähetystö Islamabadiin Pakistaniin sekä pääkonsulaatti Mumbaihin Intiaan. Edustustot antaisivat vain konsulipalvelulain 9 §:n mukaiset palvelut hädänalaisessa asemassa oleville sekä muut vastaavat konsulipalvelut, joissa tapauksen vakavuus ja kiireellisyys edellyttää konsulipalvelun antamista.

**2.2 Suurlähetystön perustaminen Islamabadiin, Pakistaniin**

Suomen intresseissä on tiivistää suhteitaan Etelä-Aasiaan kaupallistaloudellisen ja poliittisen vuorovaikutuksen syventämiseksi. Pakistan on Etelä-Aasian kehittyvä markkina ja väestöltään maailman viidenneksi suurin valtio. Etelä-Aasian tilanteen ajantasainen seuranta ja siihen vaikuttaminen edellyttää pysyvää läsnäoloa alueella.

Pakistan on ydinasevalta ja merkittävä toimija alueellisessa ja kansainvälisessä politiikassa. Sen suhteet Afganistaniin, Intiaan, Kiinaan ja Venäjään vaikuttavat koko alueelliseen dynamiikkaan. Suomen YK-turvaneuvostoehdokkuuden kannalta on tärkeää olla läsnä alueella, jonka ongelmat ovat edessämme mahdollisella turvaneuvostokaudellamme. Tällaisia ovat esimerkiksi Afganistanin tilanne, Kashmirin konflikti sekä terrori- ja äärijärjestöjen läsnäolo ja toiminta Pakistanissa.

220 miljoonan asukkaan Pakistanin markkinat tarjoavat suomalaisyrityksille mahdollisuuksia esimerkiksi ICT-, energia- ja koulutussektoreilla. Maassa on useita liike-elämän keskuksia, kuten sadan miljoonan asukkaan Punjabin maakunta, 22 miljoonan asukkaan Karachi sekä 12 miljoonan asukkaan Lahore. Maassa on nopeasti kasvava ja vaurastuva keskiluokka. Ainoastaan muutama suomalaisyritys on panostanut Pakistaniin mutta potentiaalia kasvuun on olemassa.

Suurlähetystön käynnistäminen tapahtuisi rajatulla henkilöstöllä väliaikaisista toimitiloista käsin, jolloin konsulipalvelut annetaan Abu Dhabin suurlähetystössä. Islamabadin suurlähetystö antaisi siten alkuvaiheessa siten vain konsulipalvelulain 9 §:n mukaiset palvelut hädänalaisessa asemassa oleville sekä muut vastaavat konsulipalvelut, joissa tapauksen vakavuus ja kiireellisyys edellyttää konsulipalvelun antamista. Pysyvien toimitilojen valmistuttua edustusto tulee antamaan konsulipalveluja täysimääräisesti. Konsulipalveluiden täysimääräisestä antamisesta säädetään tasavallan presidentin asetuksella erikseen.

Alankomaiden edustusto Islamabadissa käsittelee viisumiedustamissopimuksen mukaisesti Suomea koskevat viisumihakemukset Pakistanissa. Viisumeista ja niiden antamisesta säädetään viisumisäännöstössä ja niiden osalta kulloinkin toimivaltainen edustusto määräytyy Euroopan parlamentin ja neuvoston asetuksen (EY) N:o 810/2009, jäljempänä viisumisäännöstön mukaisesti.

Kyseessä on suurlähetystön uudelleenavaaminen. Suomi sulki edustustonsa Pakistanissa vuonna 2012 säästösyistä.

**2.3 Pääkonsulaatin perustaminen Mumbaihin, Intiaan**

Intian globaali merkitys kasvaa kaikilla sektoreilla. Intian maantieteellinen sijainti on strateginen, ja sillä on merkittävä tasapainottava asema suurvaltakilpailussa sekä tärkeä rooli EU:n indopasifisessa yhteistyöstrategiassa. Intia on merkittävä kumppani mitä tulee kestävään kehitykseen ja globaalitason ongelmiin. Intia on maailman suurin demokratia, joka korostaa monenvälisen yhteistyön ja kansainvälisen sääntöpohjaisen järjestelmän merkitystä. Intiasta tulee lähivuosina maailman väkirikkain valtio ja vuoteen 2040 mennessä sen arvioidaan olevan maailman kolmanneksi suurin talous.

Suomen ja Intian suhteet ovat hyvät ja ne kattavat sekä poliittisen vuoropuhelun että tiiviit kaupallis-taloudelliset suhteet. Intiassa on läsnä noin 120 suomalaisyritystä. Kaupallistaloudellinen toiminta, mukaan lukien investointien ja Suomen tunnettuuden lisääminen, vaativat pitkäjänteisyyttä, kärsivällisyyttä sekä jalkautumista alueelle. Mantereen kokoisessa ja kulttuurisesti heterogeenisessa maassa on perusteltua, että Suomi on läsnä muuallakin kuin pääkaupunki Delhissä.

Mumbai on Intian finanssi- ja kaupallinen keskus, jossa asuu yli 20 miljoonaa ihmistä. Mumbai sijaitsee Maharasthran osavaltiossa, joka on Intian väestömäärältään toiseksi suurin ja rikkaimpia osavaltioita. Pääkonsulaatin toimialueeseen kuulusivat myös turistien suosima osavaltio Goa sekä Telangana ja Kerala.

Alue tarjoaa suomalaisyrityksille ja muille toimijoille merkittäviä mahdollisuuksia. Myös maakuvan kannalta pääkonsulaatin rooli on tärkeä, sillä Intian maksukykyisin väestönosa ja monet merkittävät politiikan, talouden ja kulttuurin vaikuttajat asuvat alueella.

Mumbain pääkonsulaatti antaisi konsulipalveluita vain konsulipalvelulain 9 §:n mukaisesti hädänalaisessa asemassa oleville konsulipalvelunsaajille sekä niitä palveluita, joissa tapauksen vakavuus ja kiireellisyys sitä edellyttää.

Mumbain pääkonsulaatin alueella asuu pysyvästi verrattain vähän Suomen kansalaisia. Tämän vuoksi ei ole tarkoituksenmukaista, että pääkonsulaatissa ylläpidetään valmiutta antaa kaikkia konsulipalvelulaissa ja muussa lainsäädännössä edustuston tehtäviksi säädettyjä konsulipalveluita kuten esimerkiksi notaaripalveluita ja oleskelulupapalveluita, joiden antamiseen liittyy myös osaamisen ylläpitoon ja resursointiin liittyviä näkökohtia. Suomen suurlähetystö New Delhissä antaa konsulipalvelut.

**3. Esityksen pääasialliset vaikutukset**

Islamabadin edustuston vuotuisten pysyvien kustannusten arvioidaan olevan noin 1,0 miljoonaa euroa ja kertaluonteisten perustamiskustannusten yhteensä 2,7 miljoonaa euroa. Kustannukset tarkentuvat suunnittelun myötä. Mahdolliset lisäkustannukset katetaan ulkoministeriön määrärahakehyksistä.

Islamabadin suurlähetystön konsulipalvelujen antamisen siirtäminen Suomen Abu Dhabin suurlähetystölle aiheuttaa lisätyötä Suomen Abu Dhabin suurlähetystölle. Vuosittaisen kysynnän määrään vaikuttaa monet tekijät ja vuosittainen toteuma voi myös vaihdella. Tämän vuoksi lisätyön määrää on tässä vaiheessa vaikea arvioida. Lisätyön aiheuttamat mahdolliset lisähenkilöstötarpeet hoidetaan ulkoasiainhallinnon määrärahakehysten puitteissa sisäisillä henkilöstösiirroilla eivätkä ne edellytä lisäresursointia. Toimitilojen ja tietojärjestelmien kannalta konsulipalvelujen siirtämisellä Suomen Abu Dhabin suurlähetystöön ei olisi kustannusvaikutuksia.

Mumbain pääkonsulaatin vuotuisten pysyvien kustannusten arvioidaan olevan noin 1,0 miljoonaa euroa ja kertaluonteisten perustamiskustannusten yhteensä noin 1,9 miljoonaa euroa. Kustannukset tarkentuvat suunnittelun myötä. Mahdolliset lisäkustannukset katetaan ulkoministeriön määrärahakehyksistä.

**4. Asian valmistelu**

Asetusehdotus on valmisteltu virkatyönä ulkoministeriössä. Asetusehdotus ja siihen liittyvä muistio ovat olleet lausunnolla 16.7.-18.7.2022 välisen ajan.

**5. Voimaantulo**

 Asetusmuutoksen ehdotetaan tulevan voimaan 1. päivänä syyskuuta 2022.